text: 'Fotografies que parlen', relats a partir d'imatges de la Dreta de l'Eixample | Barcelona Cultura
  'Fotografies que parlen', relats a partir d'imatges de la Dreta de l'Eixample
  Es tracta d'un concurs literari en el marc del projecte Finestres de la Memòria
  Els estímuls que inspiren un escriptor a elaborar una narració són molt diversos: una vivència, una conversa agafada al vol en un bar, una inquietud personal, una notícia apareguda al diari… o una foto antiga. Aquest darrer cas és el que planteja Fotografies que parlen, un concurs literari que organitzen per segona vegada el Centre Cultural La Casa Elizalde i la Biblioteca Sofia Barat.
  Per participar-hi cal presentar un relat que usi com a pretext narratiu una imatge de l'arxiu fotogràfic Finestres de la Memòria. Es tracta d'un projecte d'interacció social que pretén recuperar la memòria històrica de la Dreta de l'Eixample i reforçar així la identitat del barri. Està format per fotografies amb data anterior a l'any 1980 i fetes dins els límits territorials del barri.
  Poden participar al concurs totes les persones majors de 16 anys amb un màxim de tres relats. Aquests han de estar escrits en català i l'extensió no ha de superar les 1500 paraules, el que vindrien a ser aproximadament dues pàgines complertes. Els treballs es poden lliurar fins el 21 de setembre a través del web de Finestres de la memòria o bé directament a La Casa Elizalde o a la Biblioteca Sofia Barat.